महाराष्ट्र में सड़क हादसा, 10 की मौत  
टेम्पो में सवार आठ यात्रियों की घटनास्थल पर ही मौत हो गई। मरने वालों में 33 वर्षीय चालक रवींद्र बी. पाटील भी शामिल है।
महाराष्ट्र के धुले में रविवार को तेज रफ्तार से आ रहे एक टैंकर के टैम्पो से जा टकराने से कम से कम 10 लोगों की मौत हो गई और पांच गंभीर रूप से घायल हो गए।  पुलिस ने बताया कि रविवार सुबह 11 बजे यह दुर्घटना हुई। विपरीत दिशा से आ रहा एक तेज रफ्तार टैंकर एक मिनीडोर टेम्पो से टकरा गया। टेम्पो शिरपुर से नरदाना गांव जा रहा था और उसमें 15 लोग सवार थे।  टेम्पो में सवार आठ यात्रियों की घटनास्थल पर ही मौत हो गई। मरने वालों में 33 वर्षीय चालक रवींद्र बी. पाटील भी शामिल है। वह दभाशी गांव का रहने वाला था।  व्यस्तम मुम्बई-आगरा राजमार्ग पर दोनों वाहनों के बीच हुई टक्कर इतनी तेज थी कि टैम्पो उछलकर 50 फुट दूर जा गिरा।  स्थानीय ग्रामीणों ने घायलों को धुले सिविल अस्पताल में भर्ती कराया, जहां दो ने दम तोड़ दिया।   पुलिस ने मरने वालों की संख्या बढ़ने की आशंका जताई है।